La platja d'Arenys de Mar (Maresme) s'ha convertit aquests dies en un plató de cinema. El director arenyenc Lluís Danés hi està gravant la seva primera pel·lícula, 'Laia'. Es tracta d' una adaptació en forma de TV Movie de la novel·la de Salvador Espriu amb el mateix títol. L'actriu Miranda Gas, l'encarregada de donar vida a la Laia, defineix el  seu personatge com "un esperit lliure que no té possibilitat d'existència en un poble tancat". 'Laia', en paraules dels guionistes, és una història de cinema negre, que ha estat convertida en un 'thriller' dins de l'univers de Salvador Espriu. La cinta està produïda per TV3 i Brutal Media.  La cinta es roda arran de mar, a  Arenys de Mar, la Sinera de Salvador Espriu. "És un plus rodar aquí, és el món d'Espriu", explica l'actor Roger Casamajor, que interpreta el personatge de l'Esteve.  La pel·lícula relata la història de la Laia, una dona que "intenta desplegar les ales però que en els intents es va ferint", explica la Miranda Gas, que amb aquest paper debuta al món del cinema. "És un descobriment del mitjà", assenyala en unes declaracions a peu de rodatge.  Personatges "extrems" Els tres protagonistes principals de la història són la Laia (Miranda Gas), en Quelot (Ivan Benet) i l'Esteve ( Roger Casamajor), que conformen un triangle amorós dins d'una societat tancada, religiosa i masclista. La història transcorre en "un poble tancat, on no hi possibilitat d'entendre els altres", explica l'Ivan Benet, qui destaca que els personatges de l'obra són "extrems" i "molt ben descrits".  Lluís Arcarazo, guionista juntament amb la Maria Jaén, defineix l'obra com una història de cinema negre. "És una dona que vol desfer-se de l'home; ho vam convertir en un 'thriller' dins de la societat tancada de l'univers d'Espriu". 'Laia' és també la primera pel·lícula de Lluís Danés.  "En Lluís ha fet de mèdium i ens  ha portat a Sinera", diu la Miranda Gas mentre fa una mirada al seu voltant. "Ha posat l'estètica, l'escultura i l'escenografia", afegeix.

Summary: Lluís Danés porta a la pantalla l'univers de Salvador Espriu amb l'adaptació de 'Laia'


La comissió de Presidència de l'Ajuntament de Barcelona ha aprovat aquest dimecres una proposició de la CUP que rebutja l'atorgament de permisos d'ocupació de la via pública per a manifestacions d'extrema dreta, "que s'ha vist en múltiples convocatòries que acaben amb agressions a veïnes de la ciutat". El consistori és l'encarregat d'autoritzar la instal·lació de tarimes o pantalles gegants al carrer. Les manifestacions, però, es comuniquen al Departament d'Interior de la Generalitat, que és qui les pot acabar prohibint. Sí que reclama a l'Ajuntament un informe de mobilitat i de viabilitat de l'itinerari. El text ha obtingut els vots de BComú, Grup Demòcrata, ERC, PSC, CUP i del regidor no adscrit, mentre que Cs i PPC hi han votat en contra. La proposició també insta l'Ajuntament a personar-se com a acusació particular en les agressions de caire feixista que s'han registrat.

Summary: L'Ajuntament de Barcelona aprova denegar permisos d'ocupació de la via pública per a manifestacions d'extrema dreta


L'Audiència d'Osca ha desestimat els recursos interposats per la Generalitat i el MNAC contra la sentència dictada pel Jutjat de primera instància número 1, que declarava nul·les les compres de les obres en litigi amb l'Aragó. D'aquesta manera, es confirma el trasllat a Sixena dels 44 bens que actualment es troben en el Museu de Lleida. La resolució arriba la mateixa setmana que el ministre de Cultura, actuant com a conseller en funcions després de l'aplicació del 155, va ordenar el trasllat a l'Aragó de les peces que actualment es troben a l'equipament lleidatà.

Summary: L'Audiència d'Osca tomba els recursos de la Generalitat i el MNAC i confirma el trasllat a l'Aragó de les obres de Sixena


La mobilització convocada per l'ANC per la Diada d'enguany ha arrencat aquesta tarda amb la seva edició més atípica fins al moment a causa de la crisi de la covid-19. Enguany els actes viuran la seva versió més descentralitzada amb concentracions a més d'un centenar de punts repartits per una vuitantena de municipis i amb aforament limitat. Al voltant de les 5 de la tarda han començat gairebé totes les accions arreu de Catalunya. A Barcelona, l'acte central se celebra a la plaça Letamendi. L'ANC ha limitat a 59.500 manifestants l'aforament total per als 131 punts de concentració de la Diada per adaptar-se a la situació sanitària. Des de l'entitat es va calcular 4 metres quadrats per cada persona. Tothom hi ha hagut d'accedir amb mascareta i hi ha hagut gel hidroalcohòlic a les entrades, on s'ha comprovat si s'ha registrat. La més multitudinària es preveia a Badalona, amb capacitat per a 1.700 assistents, i la més petita, a Taüll, amb 12. Encara que en un principi es preveia que hi hagués 107 concentracions, segons l'entitat en les darreres hores s'han afegit nous punts de mobilització i s'ha arribat fins als 131 actes, amb un aforament total de 59.500 persones.

Summary: Comença la mobilització de l'ANC per la Diada amb més d'un centenar de concentracions arreu del territori


El primer tinent d'alcalde de Barcelona, Gerardo Pisarello, no concep la idea que la CUP acabi votant en contra de la modificació pressupostària de l'Ajuntament. En roda de premsa des del consistori, Pisarello ha explicat que l'anunci de l'esquerra anticapitalista ha causat "perplexitat" dins del govern municipal. Segons ell, BComú havia acceptat incorporar totes les propostes de la CUP al programa de govern, la majoria de les quals ja en els pressupostos del 2016. Pisarello ha atribuït la decisió a "raons polítiques" que desconeix i ha demanat a les assemblees de la CUP que rectifiquin abans de dilluns. "La CUP haurà de retre comptes davant la ciutadania i explicar als veïns de la Zona Franca i Nou Barris perquè no arribarà el Metro i perquè no es multiplicarà la inversió en aquests barris", ha indicat. El govern municipal continua estenent la mà als anticapitalistes per resoldre "qualsevol malentès" i no es planteja en cap cas ajornar el plenari de dilluns.

Summary: Pisarello veu amb "perplexitat" el 'no' de la CUP i l'atribueix a raons polítiques que desconeix


Els tres presos del PDeCAT, Jordi Turull, Josep Rull i Quim Forn, juntament amb l'exconseller "exiliat" Lluís Puig, han fet arribar la seva proposta per desencallar l'endreça de JxCat. El document, al qual ha tingut l'accés l'ACN, aposta per convocar una assemblea constituent dels electes de JxCat -sense establir cap termini-, i que passats sis mesos de la creació i la consolidació del nou partit, el PDeCAT debati si es manté o bé es dissol en la nova formació. A més, veuen la coalició electoral que proposa el president del Partit Demòcrata, David Bonvehí, com la "pitjor de les formes" que podria adoptar el nou espai. La direcció del PDeCAT es reuneix de manera extraordinària des de les 10 hores d'aquest divendres, per ara sense cap acord. Els quatre exconsellers firmen el document de part de la Comissió Delegada, en referència a l'òrgan que va designar el Congrés Nacional del PDeCAT el 2018 per negociar l'encaix amb la Crida. Tot i això, la comissió també la configuren el propi Bonvehí i la vicepresidenta del partit, Míriam Nogueras, i mai s'ha arribat a fer cap proposta formal. Fonts de la direcció del PDeCAT properes a Bonvehí critiquen que Turull, Rull, Forn i Puig utilitzin el nom de la Comissió Delegada i remarquen que la proposta és personal d'ells, i no d'aquest organisme. Els tres presos i l'extitular de Cultura han traslladat la proposta a la direcció del PDeCAT amb l'objectiu que l'elevi al Consell Nacional -s'ha de reunir al juliol- i que, si s'escau, "pugui ser ratificada per tots els associats i associades en una consulta vinculant, tal i com ho disposen els Estatuts". Assemblea Constituent i direcció executiva La voluntat dels quatre exconsellers és que, "davant de la necessitat d'articular la creació del nou espai polític de JxCat", es formi un Comitè d'Organització d'una assemblea constituent de Junts per Catalunya. En aquest organisme hi estarien convocats tots els electes de l'espai i tothom qui hagi "confiat" en JxCat i el seu líder, Carles Puigdemont, des de les eleccions del 21-D de 2017 i que entenen l'1-O com a "mandat polític a culminar". El document remarca que hi estan cridats associats d'organitzacions o persones sense filiació política, a partir de la seva inscripció pels mitjans i la normativa que faciliti el Comitè d'Organització. Aquesta assemblea constituent escolliria la presidència de JxCat i la seva Direcció Executiva Nacional, que inclouria, com a mínim, persones responsables d'organització, d'estratègia política, de les finances, de comunicació, de relacions internacionals, de les relacions amb les cambres parlamentàries, de les relacions amb el món municipal i de les polítiques sectorials. El quart punt del document estableix que, en un termini no superior a tres mesos, la direcció de JxCat ha de proposar i aprovar un sistema organitzatiu que inclogui, com a mínim, la definició de la periodicitat en qual ha de reunir la seva assemblea; la creació d’un Consell Nacional; i els mecanismes de presa de decisions per via plebiscitària per part del conjunt de la militància. Sense primàries  A més, l'executiva també ha de proposar i aprovar la metodologia per elaborar programes i confeccionar llistes electorals a les quals es presenti JxCat, a ratificar pel Consell Nacional i, posteriorment, al conjunt de la militància. El document no parla, però, de celebrar primàries, una proposta que sí que ha defensat el conseller Damià Calvet, afí a Rull, que ja s'ha postulat per a ser el candidat efectiu de JxCat -també hi opta el conseller Puigneró, mentre que el titular d'Interior, Miquel Buch, prioritza liderar la nova organització. El document dels quatre exconsellers també estableix que, en cas que es produeixi un avançament electoral previ a la celebració del primer Consell Nacional de JxCat, la direcció ha de proposar i aprovar -en un termini no superior a un mes- una metodologia per elaborar programes i confeccionar les llistes electorals. "Mantenir o dissoldre" el PDeCAT La proposta també indica que, passats sis mesos des de la creació de JxCat, i per tant un cop ja s'hagi "consolidat" el nou espai polític, el Consell Nacional del PDeCAT, a proposta de la seva direcció -el mateix òrgan que es reuneix en aquests moments, i on Bonvehí assegura que hi té majoria-, ha de debatre i decidir "la conveniència de mantenir o dissoldre" el Partit Demòcrata.  "Una decisió que en darrera instància adoptarà l’Assemblea Nacional", segons afirmen els quatre exconsellers. "Durant aquest període transitori, el PDeCAT prendrà les decisions que corresponguin per encaixar la doble militància", conclou el document.

Summary: Els presos proposen una assemblea constituent de JxCat i que el PDeCAT debati si es manté o es dissol abans de 6 mesos


El govern de Colau posarà sobre la taula un pla de convivència i civisme per abordar de forma "integral" la inseguretat  ACN Barcelona.-El tinent d'alcaldia de l'Ajuntament de Barcelona, Albert Batlle, ha volgut aportar "tranquil·litat" aquest dimecres respecte la situació d'inseguretat a la ciutat. Segons ha afirmat en una compareixença davant la Comissió de Presidència a petició de JxCat i Cs, no es pot parlar d'una "tendència a l'alça" dels homicidis a Barcelona. Si bé ha admès que des de finals d'agost n'hi ha tres més que l'any passat i que "s'han produït en molt poc temps", ha negat que hi hagi "evidència d'un nou problema". Durant la compareixença, Batlle ha defensat un model "integral" per abordar la inseguretat. En aquest sentit, ha explicat que en els pròxims mesos el govern municipal posarà sobre la taula un pla de seguretat local i el pla director de la Guàrdia Urbana però també un de nova creació: un pla de convivència i civisme. El tinent d'alcaldia també ha aprofitat la compareixença per recordar les diferents actuacions que s'han fet durant l'estiu, com ara el dispositiu contra la venda ambulant. Segons dades facilitades per l'Ajuntament, s'han decomissat 479.553 articles entre juny, juliol i agost i s'han reduït el nombre de manters a Ciutat Vella de 741 (juny) a 140 (agost). Així mateix, també ha assegurat que les detencions i investigacions de la Guàrdia Urbana i els Mossos d'Esquadra per robatoris amb força o violència ha augmentat més del 50% respecte l'any passat. Sobre els narcopisos, ha apuntat que la situació està "força sota control" al centre de la ciutat.

Summary: Batlle assegura que no es pot parlar d'una "tendència a l'alça" d'homicidis a Barcelona


El tall de trànsit a la frontera impulsat pel Tsunami Democràtic ja comença a tenir efectes a la Jonquera (Alt Empordà). Tot i que de moment l'N-II està neta i s'hi pot circular, poc després del peatge troncal de l'AP-7 en sentit nord hi ha cotxes atrapats. Molts dels seus ocupants són manifestants que volien sumar-se a l'acció, però que no poden anar més amunt perquè un cordó dels Mossos d'Esquadra –que han posat cinc furgones al mig de l'autopista- els hi impedeix. Els manifestants porten motxilles, mantes i fins i tot cadires. De moment, s'esperen a la calçada. Entremig dels vehicles, però, també hi ha qui s'ha vist atrapat. Camioners, treballadors que anaven a França o gent que marxa de vacances.

Summary: La Jonquera, entre els manifestants amb motxilles que intenten arribar al tall i els conductors atrapats a l'AP-7


El president de la Generalitat, Carles Puigdemont, ha constatat aquest dissabte que l'Estat "amenaça" els alcaldes justament perquè els té por. "Han passat de la befa a l'estat d'amenaça, que és la demostració més clara d'un altre estat, l'estat de la por. I més que en farem", ha advertit Puigdemont durant un acte al paraninf de la UB on més de 500 batlles han exhibit la unitat del món local sobiranista en favor de l'1-0. A parer del president, els alcaldes són la "garantia" d'aquest referèndum. Per boca de nou alcaldes i dels presidents de l'ACM i de l'AMI, els batlles han garantit el seu compromís amb l'organització de l'1-0 malgrat les amenaces de l'Estat.

Summary: Puigdemont constata que l'Estat "amenaça" els alcaldes perquè els té por i avisa: "I més que en farem"


El nombre de persones ingressades amb covid-19 als hospitals de la Regió Sanitària de Lleida continua pujant i ja arriba a les 183 persones, 14 més que dimecres, segons el Departament de Salut. Les UCI dels diferents centres hospitalaris també registren un increment de 2 pacients i ara ja en són 22. D'altra banda, des que va començar el rebrot al Segrià, un total de 128 persones han estat donades d'alta a l'Hospital Arnau de Vilanova, i al Santa Maria n'han estat un total de 3. Pel que fa als centres habilitats per aïllament d'aquelles persones temporeres de la fruita o que no tenen possibilitat de confinar-se, n'hi ha 51, repartides entre l'Hotel Rambla i la casa de colònies la Manreana de Juneda.  A l'Hospital Universitari Arnau de Vilanova hi ha 84 persones ingressades amb coronavirus. D'aquestes, 11 es troben a l'UCI i 73 a planta. A l'Hospital Universitari Santa Maria hi ha 20 persones ingressades amb el virus, de les quals 6 a l'UCI i 14 a planta. D'altra banda, a l'Hotel Salut Nastasi hi ha 17 persones ingressades i a altres centres hospitalaris de la Regió Sanitària hi ha 62 persones, de les quals 5 a l'UCI i 57 a planta. Finalment, respecte als que fan l'aïllament als centres habilitats, a l'Hotel Rambla hi ha 17 persones, de les quals 5 amb covid positiu i 12 són contactes. A La Manreana hi ha 34 persones, totes amb covid positiu.

Summary: Pugen fins a 183 els hospitalitzats amb coronavirus a la Regió Sanitària de Lleida, 14 més que dimecres


El projecte social del Palau de la Música Catalana Palau Vincles, la Fundació Xamfrà i sis entitats musicosocials de l’estat espanyol han impulsat la creació de la Red Música Social, que pretén integrar i articular a Espanya el moviment de transformació social a través de la música, i alhora aspira a proposar la pràctica musical col·lectiva com a eina eficaç per lluitar contra la pobresa, l’exclusió social i la vulnerabilitat. La Xarxa Música Social compta amb el suport de l’Alt Comissionat per a la Lluita contra la Pobresa Infantil, dependent de la Presidència del Govern, i neix gràcies a l’impuls de vuit entitats del tercer sector musicosocial de Madrid, Barcelona, Saragossa, Bilbao i Vitòria. Es tracta d’un espai obert a noves incorporacions en el qual créixer conjuntament. Per això, convida a sumar-s’hi totes aquelles entitats, iniciatives i projectes que comparteixin el propòsit de contribuir a la reducció de les desigualtats i a la cohesió social, tot aconseguint, d’aquesta manera, el reconeixement públic i social com a agents de canvi i contribuir a la seva sostenibilitat. A Espanya, un de cada tres infants està en risc de pobresa o exclusió social, més de dos milions d’infants viuen sota el llindar de la pobresa i quasi set-cents mil en pobresa greu. La Xarxa Música Social reivindica el poder de la cultura i l’aprenentatge musical col·lectiu com a eina de transformació social. Segons defensa, aprendre música en grup afavoreix canvis amb una especial incidència en la infància i la joventut, moment en què es configura la persona. A més, millora la capacitat intel·lectual del menor i les habilitats de pensament lògic i abstracte, cultiva la disciplina i fomenta la creativitat i el treball en equip.

Summary: Palau Vincles i la Fundació Xamfrà creen amb sis entitats una xarxa per a la transformació social a través de la música


El Palma Arena acollirà el pròxim 17 de juny un concert a favor de la llibertat d'expressió que reunirà fins a 35 grups dels Països Catalans i de la resta de l'Estat. El recital serà la primera acció de l'Associació de Creadors i Artistes per la Llibertat Artística (ACALLAR), una entitat mallorquina que neix per donar suport a qualsevol artista perseguit o censurat per les seves obres, i l'ocasió per tornar a veure dalt d'un escenari el grup Antònia Font, que es reunirà per a l'ocasió. També hi actuaran, entre molts altres, Berri Txarrak, Albert Pla, Maria del Mar Bonet&Borja Penalba i Valtonyc, el raper condemnat pel Tribunal Suprem a tres anys i mig de presó pels delictes d'enaltiment del terrorisme, calúmnies i injúries a la Corona. Les entrades es posaran a la venda aquest diumenge a partir de les 11 del matí a la web de Mallorca-Ticket i costaran 20 euros. Altres grups que participaran en el concert al Palma Arena, amb capacitat per a 8.000 persones i escollit com a símbol de la lluita contra la corrupció a les Illes Balears, són els andalusos Toteking i Reincidentes, els madrilenys Boikot i Def Con Dos i els bascos Lehendakaris Muertos, a més de Crim, Daniel Higienico, Gatibu, Juantxo Skalari&The Rude Band, La Gran Orquestra Republicana, La Puta Opepe, Los Chikos del Maiz, Non Servium, Rapsusklei, Morodo, i Victor Rutty&Robert del Pyro&Dj Kaef. Tots ells completen un repartiment que s'anirà ampliant progressivament amb l'anunci cada dilluns de nous grups. Els impulsors de l'acte, ACALLAR, han explicat que la seva creació com a associació respon a les diverses causes judicials obertes "pel sol fet de fer la seva feina lliurement" i ha deixat clar que aniran més enllà del cas Valtonyc. Entre els objectius que s'ha proposat, hi ha la promoció al suport i la defensa del dret dels artistes a crear sense censura i intimidació; la denúncia dels atacs a la llibertat d'expressió artística i establir una col·laboració amb altres associacions o moviments socials que també lluitin per la llibertat d'expressió.

Summary: Palma acollirà un concert a favor de la llibertat d'expressió amb 35 grups convidats


L'Audiència Nacional ha retirat la imputació del Banc Santander en la causa per la gestió dels exdirectius del Banc Popular, que va portar a la desaparició de l'entitat. Els magistrats de la secció quarta de la sala penal de l'alt tribunal han estimat el recurs d'apel·lació de l'entitat i retira la condició d'investigat al Banc Santander "en aquest moment processal" quan el cas encara està en fase d'instrucció. Els magistrats entenen que hi ha una "total desconnexió" entre els fets investigats i l'entitat que va comprar el Banc Popular. Tanmateix, el tribunal diu que sí que hi ha "legitimació" perquè el Banc Santander pugui arribar a ser considerat responsable civil. El titular del jutjat central d'instrucció número 4 de l'Audiència Nacional, José Luis Calama, va determinar al gener que amb la fusió de les dues entitats el Banc Santander heretava la responsabilitat penal del Banc Popular i el va imputar. L'AN va desestimar un recurs anterior de l'entitat al març. "No existeix dada alguna que indiqui una participació ni tan sols indiciaria del Banc Santander en els fets objecte d'investigació. No va intervenir en l'ampliació de capital aprovada el maig de 2016, ni en la suposada manipulació del valor de cotització de les accions del Banc Popular, suposadament duta a terme sota la supervisió de l'anterior Consell d'Administració", diu la interlocutòria, que conclou que per això no pot ser responsable penal. L'Audiència Nacional investiga la gestió dels expresidents del Banc Popular Ángel Ron i Emilio Saracho, així com de membres dels seus consells d'administració. El Banc Santander va adquirir el Banc Popular pel preu simbòlic d'un euro el juny de 2017. En el moment de la compra per part del Banc Santander, el Banc Popular travessava una situació molt delicada per l'acumulació d'actius tòxics relacionats amb el sector immobiliari. De fet, el tribunal sosté que "l'actitud" adoptada per l'entitat d'Ana Botín després de la fusió, que "ha canviat per complet els òrgans d'administració, l'estructura i el sistema de presa de decisions" del Popular, és una "bona prova" que "no tenen res a veure" amb les activitats investigades.  Tanmateix, els magistrats afirmen que el Banc Santander era "coneixedor de la situació de greu crisi financera i de liquiditat" i de la investigació penal que hi havia contra els òrgans directius del Banc Popular. Tot i això, va optar per una fusió per absorció de forma "lliure i voluntària", un mecanisme que "no eximia l'entitat absorbent de cap tipus de responsabilitat". Per això, diu que "més endavant i com a resultat de les diligències d'investigació" se li podria atribuir responsabilitat civil.

Summary: L'Audiència Nacional retira la imputació del Banc Santander en la causa per la gestió dels exdirectius del Banc Popular


L'Institut Cartogràfic i Geològic de Catalunya (ICGC) està treballant en la creació d'una col·lecció de monòlits de sòls representatius del Pirineu i Prepirineu amb l'objectiu de divulgar la importància i la diversitat dels sòls del territori. Els quatre primers monòlits de sòls de Catalunya que s'ha extret són del Pallars Jussà: Santa Engràcia, els Nerets, Conques i Orcau. Es tracta de varietats de sòls majoritàriament de terrenys de vinya i de cereals. La informació extreta dels monòlits serà de gran importància per la divulgació i l'estudi i per als propietaris dels terrenys per les seves plantacions. L'objectiu és que el 2018 es tinguin un total de 19 monòlits de sòl del Pirineu i Prepirineu. Xavier Berastegui, Subdirector adjunt de Geologia i Geofísica de l'ICGC, ha explicat que la rica varietat i importància dels sòls del Pirineu i Prepirineu, donen l'oportunitat de realitzar una col·lecció de sòls de gran utilitat per la divulgació i l'estudi. Berastegui ha explicat que un monòlit de sòl és una secció vertical d'un perfil de sòl preservat en la seva condició natural, sense alteracions. La secció del sòl s'extreu del terreny sense pertorbar les seves condicions i en el laboratori es realitza un tractament per a poder consolidar el sòl i poder-lo manipular. Berastegui ha dit que a partir d'ara es treballarà a fer el projecte expositiu per als quatre monòlits que han extret. La propera campanya es treballarà a extreure cinc monòlits més i s'intentarà que siguin de sòls forestals. D'aquesta manera amb una visita al Centre de Suport Territorial dels Pirineus de l'ICGC de Tremp es podrà conèixer i estudiar en una sola sala una gran varietat de sòls. El centre territorial de Tremp es vol convertir en un referent en l'extracció de monòlits de sòl del país.

Summary: El Pallars Jussà compta amb els primers monòlits de sòls de Catalunya


El PSC estrenava cap de llista en aquestes eleccions al Congrés dels Diputats espanyol i Meritxell Batet no ha resistit l’embat. La líder socialista ha aconseguit set diputats, un menys dels que va aconseguir Carme Chacón en els comicis del 20 de desembre, i ha registrat d’aquesta manera els pitjors resultats de la formació des de la reinstauració de la democràcia. Per circumscripcions, els socialistes han repetit resultats a tres de les quatre catalanes, Barcelona, amb cinc, Girona amb un i Tarragona també amb un. En canvi han perdut l’únic diputat que tenien a Lleida, de manera que no hi haurà representant dels socialistes catalans lleidatans a la cambra baixa espanyola. Pel que fa al nombre de vots, la formació socialista en va obtenir el 20 de desembre del 2015 590.274, és a dir, el 15,69% del total. Aquesta vegada la xifra ha estat lleugerament inferior. Amb el 99,18% del vot escrutat la llista encapçalada per Meritxell Batet n’havia obtingut 553.611, el 16,12%. Amb Carme Chacón al capdavant el PSC havia aconseguit dues fites destacables, igualar els millors resultats de la formació en unes eleccions al Congrés dels Diputats i aconseguir-ne els que fins aleshores havien estat  els pitjors. Els millors els va assolir el 2008, amb 25 escons i 922.547 vots. Els pitjors set anys més tard, el 2015, amb 8 escons i 589.021 vots. A partir d’aquí, l’any 1977 el PSC va aconseguir 15 escons i 870.362 vots. Dos anys més tard, el 1979, la representació dels socialistes catalans va pujar 2 escons, fins als 17, amb 875.529 vots. En les pròximes eleccions, les del 1982, el resultat electoral del PSC es va disparar fins als 25 escons, amb 1.575.601 vots. L’any 1986 la representació dels socialistes catalans, incrustats al grup parlamentari del PSOE, va descendir en 4 escons, fins als 21, amb una rebaixa de vots fins als 1.229.733. Tres anys més tard, el 1989, en va perdre un altre, fins als 20, amb 1.123.975 vots. La xifra de vots va remuntar en els comicis del 1993 fins als 1.277.838, però curiosament el nombre d’escons que va aconseguir el PSC va baixar fins als 18. Una cosa similar va passar el 1996. El PSC va aconseguir 1.531.143 vots, la segona millor xifra que havia obtingut des de la reinstauració de la democràcia després de la dictadura franquista, però la representació va quedar en 19 escons. Quatre anys més tard patiria una davallada de vots i d’escons, 1.150.533 i 17 respectivament. Els anys 2004 i 2008, amb José Luís Rodríguez Zapatero com a candidat del PSOE, el PSC va encadenar dues de les millors legislatures de la seva història. El 2004 va obtenir 1.586.748 vots i 21 escons. El 2008 va aconseguir el seu rècord de votants, 1.689.911, i va igualar els 25 escons que representa la màxima representació que ha tingut des de la reinstauració de la democràcia. En canvi, els anys 2011 i 2015 marquen un declivi de la formació, en paral·lel a l’augment de protagonisme del debat sobiranista a la societat catalana. L’any 2011 la formació va perdre 767.000 vots, dels 1.689.911 del 2008 a 922.547. La representació va caure de 25 diputats a 14. L’any 2015 els resultats van ser pitjors. El PSC va aconseguir 589.021 vots, la pitjor xifra de la seva història, i la representació va baixar fins als 8 diputats.

Summary: Meritxell Batet perd un diputat i registra els pitjors resultats de la història del PSC


El RACC ha tornat a suspendre la senyalització de les carreteres per arribar als hospitals del Pirineu, una situació que ja va detectar en una primera avaluació feta fa cinc anys i que des d'aleshores pràcticament no ha millorat. La senyalització de les estacions d'esquí i dels parcs naturals ha registrat una lleugera millora des del 2012, mentre que els nuclis urbans pirinencs són les destinacions més ben senyalitzades, tal com revela la segona auditoria de senyalització al Pirineu efectuada pel RACC el 2017. També s'aprecien millores pel que fa a la continuïtat de la senyalització, tot i que en prop de la meitat dels casos analitzats l'estudi constata que es comença a senyalitzar molt a prop de la destinació final i no s'efectua un seguiment de recorregut a cada encreuament. La visibilitat i el manteniment dels senyals d'orientació són els aspectes que obtenen millor puntuació i aquest darrer és el que registra una millora més considerable respecte al 2012. El RACC ha analitzat per segon cop la senyalització existent per arribar a 23 destinacions d'especial interès del Pirineu de Lleida i de Girona. Per fer-ho ha recorregut 81 itineraris diferents des d'una trentena d'orígens que sumen més de 4.600 quilòmetres de carreteres. Entre les destinacions estudiades hi ha els principals nuclis urbans, hospitals i punts d'interès turístic com són les estacions d'esquí i els parcs naturals. Els resultats, que se centren en quatre criteris (continuïtat, comprensió, visibilitat i manteniment dels senyals d'orientació) s'han comparat amb els que es van obtenir en la primera edició d'aquesta auditoria, elaborada l'any 2012.  Així, aquesta segona auditoria posa de relleu que la senyalització d'orientació per arribar a diferents destinacions d'interès del Pirineu pràcticament no ha millorat en el darrers cinc anys, en concret obté 65 punts sobre 100, només cinc punts més que els assolits en el primer estudi del 2012 (60 punts). En aquest sentit, des del RACC consideren que el resultat general de l'auditoria "és acceptable però encara té un ampli marge de millora", segons el director de la Fundació RACC, Lluís Puerto.  Tot i que el RACC ja ho van detectar el 2012, el nou estudi torna a suspendre les indicacions per arribar als hospitals pirinencs (42,4 punts sobre 100), segons ha remarcat Puerto. Els hospitals de Puigcerdà (29 punts) i Campdevànol (30) es troben a la cua de les 23 destinacions estudiades, amb uns resultats "del tot insuficients" tenint en compte que són serveis de primera necessitat per als usuaris. L'Hospital de la Seu d'Urgell assoleix un aprovat just (52,5), mentre el de Vielha arriba als 58 punts.  La senyalització de les estacions d'esquí (61,5 punts sobre 100) d'esquí i dels parcs naturals (66,4) registra una lleugera millora, especialment pels resultats obtinguts per Boí Taüll (65,5) i Port Ainé (69,1) , d'una banda, i pel Parc Natural del Cadí-Moixeró (70), de l'altra. Per contra, Vallter 2000 (65,3) i Baqueira Beret (63), empitjoren lleugerament, tot i que l'estació d'esquí pitjor senyalitzada segueix sent Vall de Núria (55 punts). Per la seva banda, les capitals de comarca i els accessos a Barcelona són les destinacions millor senyalitzades. Així mateix, Vielha torna a encapçalar en rànquing de tot l'estudi amb diferència (87,3).  L'estudi del RACC també constata que la continuïtat dels senyals segueix sent "pobra en general" (55 punts) al Pirineu, malgrat obtenir una millora en relació amb el 2012 (51 punts), especialment a l'interior de zones urbanes. Destaquen negativament els hospitals i les estacions d'esquí, sobretot perquè les indicacions no comencen amb prou antelació i perquè hi ha trams entre l'origen i la destinació que no estan suficientment senyalitzats, segons l'auditoria. El RACC ho atribueix en bona part a la diferent titularitat de les carreteres i a la falta d'unificació de criteris entre les administracions i, per això, demana que els diferents ens públics ho tinguin en compte i treballin conjuntament en aquest sentit.     Aquesta mateixa situació també afecta a la comprensió de la senyalització, que obté 66 punts (respecte als 67 del 2012) i presenta una "manca greu d'uniformitat", ja que l'estudi del RACC detecta diferents nomenclatures per senyalitzar les mateixes destinacions i carreteres. Per la seva banda, la visibilitat dels senyals és "bona" (78 punts) i registra una millora en relació amb el 2012 (75). Només en casos puntuals s'han observat senyals tapats per vegetació o mobiliari urbà o massa petits. El manteniment de la senyalització és l'aspecte que més millora, assolint 81 punts, malgrat que segueix havent-hi multitud de senyals amb deficiències en la seva conservació.  Potenciar la instal·lació de panells de senyalització variable  Al marge de reforçar la senyalització que porta als hospitals pirinencs i a les destinacions turístiques del territori i d'intensificar la coordinació entre administracions a l'hora de senyalitzar les carreteres, una altra de les recomanacions que fan des del RACC passa per incrementar la inversió en panells de senyalització variable a les carreteres pirinenques amb l'objectiu de millorar la gestió del trànsit, en casos d'accidents però sobretot davant de fenòmens meteorològics com ara episodis de nevades per tal d'informar els conductors, per exemple, quan sigui obligatori l'ús de cadenes o sobre les carreteres que es troben tallades, segons ha exposat Puerto.  En el mateix sentit, el RACC recomana implantar un sistema de senyalització variable sobre l'estat d'ocupació dels aparcaments de les estacions d'esquí a peu de pista per tal d'evitar la saturació i el trànsit d'agitació.

Summary: El RACC torna a suspendre la senyalització de les carreteres per arribar als hospitals del Pirineu


Barcelona, Girona, Badalona, Cornellà de Llobregat, Igualada o Granollers són alguns dels 17 municipis que han aprovat una moció que insta Ensenyament a aturar el decret de menjadors escolars i obrir un període de diàleg. En aquests ajuntaments, pràcticament per unanimitat, s'ha donat llum verda a aquest text per aconseguir obrir un nou debat sobre el marc que ha de regular el servei de menjador i l'espai de migdia a les escoles catalanes, i només en tres casos, la diputació de Barcelona, i els ajuntaments de Vila-Seca i Torelló, s'hi han mostrat contraris. Des de la coordinadora SOS Menjadors Escolars vol l'equiparació del temps del migdia a temps educatiu i aconseguir que les famílies puguin continuar gestionant el servei de menjador com fins ara. Sitges, Premià de Mar, Montmeló, Vilassar de Mar i Cambrils són alguns dels altres municipis que també han donat suport a la moció que ja està registrada o en vies de registre, a una desena de municipis més.  La coordinadora SOS Menjadors Escolars es reunirà en assemblea d'aquí a uns quinze dies i decidirà accions de mobilització al carrer amb l'objectiu d'aturar aquest decret.

Summary: Una quinzena d'ajuntaments aproven una moció reclamant que s'aturi el decret de menjadors escolars


Una cinquantena de persones participen en la primera protesta del 2018 ACN Barcelona.-Una cinquantena de persones han participat aquest dissabte a la tarda a les Cases d'Alcanar (Montsià) en un nou tall de la carretera N-340 per demanar la gratuïtat de l'autopista AP-7. Aquest ha estat el tall número 177 i el primer del 2018, amb el qual el col·lectiu dona per iniciat el tercer any consecutiu de reivindicacions. El portaveu del moviment veïnal, Llorenç Navarro, ha destacat a l'ACN que la prioritat no és la quantitat de persones que participen a la protesta, sinó "el missatge de continuïtat" de la reivindicació. "Ja n'hi ha prou de pagar', ha denunciat, recordant que ja s'ha amortitzat 157 vegades aquest tram de l'AP-7, entre l'Hospitalet de l'Infant i Alacant. El moviment veïnal transversal per una AP-7 gratuïta segueix aquest 2018 una lluita que va iniciar a finals de 2015 per aturar la sinistralitat de l'N-340, però també contra les mesures que el Ministeri de Foment va començar a aplicar al tram de les Terres de l'Ebre per millorar-ne la seguretat, com la construcció d'onze rotondes, limitació de velocitat a 80 quilòmetres per hora i prohibició d'avançaments en llargs trams amb 66 quilòmetres de línia contínua. "Volen que ningú circuli per aquí", ha lamentat Navarro sobre les obres a la N-340. Una intenció que amagaria, segons el portaveu de la plataforma, que els conductors optessin –i paguessin-, per circular per l'AP-7. En aquest sentit, Navarro considera que s'està rendint "pleitesía" a l'empresa concessionària del peatge, en comptes de fer realitat unes "infraestructures dignes" a la zona. El desviament del trànsit pesat per l'autopista amb bonificacions parcials, que segueix sense data d'aplicació, tampoc satisfà els activistes de l'N-340. El col·lectiu també s'oposa al possible impost conegut com la vinyeta, que veu com una privatització encoberta de la via pública.   Des d'aleshores, l'entitat ha dut a terme 177 talls de carretera, habitualment els dijous a la tarda i en diferents punts de la carretera nacional. Durant aquests mesos d'hivern les accions reivindicatives s'alternen a l'Ametlla de Mar i a Alcanar i es fan en dissabte perquè Interior els autoritza a tallar la via a quarts de quatre de la tarda.

Summary: El moviment veïnal per una AP-7 gratuïta torna a tallar l'N-340 a les Cases d'Alcanar


'La propera pell', dirigida per Isaki Lacuesta i Isa Campo i que partia com a favorita amb 14 nominacions, s'ha emportat el Gaudí a la millor pel·lícula i marxa de la gala del cinema català amb tres estatuetes. S'ha imposat, així, a 'El rei borni', 'Les amigues de l'Àgata' i 'Tots els camins de Déu', els films que optaven al Gaudí a la mateixa categoria. La proposta dirigida a quatre mans per Lacuesta i Campo és un 'thriller' dramàtic protagonitzat per Emma Suárez, Sergi López, Alex Monner i Bruno Todeschini. La cinta ofereix una relectura del gènere passat pel sedàs d'uns personatges quotidians amb vides convencionals. Un noi torna a casa després de vuit anys desaparegut. El misteri i el drama apareixen quan, al seu entorn, comencen a dubtar sobre si és qui diu ser o simplement es tracta d'un intrús.

Summary: 'La propera pell' s'emporta el Gaudí a la millor pel·lícula


El ministre de Justícia reacciona als passadissos del Congrés a l'operació de la Guàrdia Civil ACN Madrid.-El ministre de Justícia, Rafael Catalá, ha assegurat aquest dimecres als passadissos del Congrés que no tenia "cap informació" sobre la detenció aquest matí del Tresorer de CDC, Andreu Viloca, en el marc d'una operació de la Guàrdia Civil contra el que denomina "trama del 3%" que s'ha saldat amb una desena d'arrestos més. En tot cas ha afirmat que s'imagina que "són actuacions judicials i d'investigació processal que es duen a terme sota la direcció d'un jutge i amb la col·laboració de les Forces i Cossos de Seguretat de l'Estat", i per tant que s'emmarquen en el "normal funcionament de les institucions".

Summary: Catalá diu desconèixer la detenció del tresorer de CDC però ho emmarca en el "normal funcionament de les institucions"


El conseller d'Acció Exterior, Ernest Maragall, considera que "qualsevol cosa que passi per acceptar una hipòtesi de culpabilitat - en referència als polítics presos - és horrible i temerari". Maragall ho ha dit en resposta a les declaracions que ha fet la delegada del govern espanyol a Catalunya  aquest dissabte, Teresa Cunillera, quan s'ha mostrat partidària de l'indult si els independentistes presos el demanen. El conseller ha apuntat que un escenari en aquesta direcció és "absolutament inacceptable". Maragall ho ha afirmat en una atenció a la premsa en el marc d'una visita a la fàbrica Fabra i Coats de Barcelona.

Summary: Maragall sobre els indults: "Qualsevol cosa que passi per acceptar una hipòtesis de culpabilitat és horrible i temerari"


El cap de llista d'UDC al Congrés per Lleida, Miquel Padilla, ha expressat aquest dissabte el compromís d'Unió de destinar el 3,2% del PIB estatal a recerca i innovació, després que en els darrers anys s'hagin reduït un 40% els recursos que s'hi destinen des del govern de l'Estat. Per Padilla "el futur passa per la recerca i la innovació" ja que "és el que el país necessita per ser competitius". El candidat ha tornat a interpel·lar a CDC i ERC perquè diguin si aposten o no per l'escola concertada, tenint en compte que un dels punts que hauria demanat la CUP en les negociacions amb Junts pel Sí passaria per la supressió dels concerts educatius. Padilla ha refermat el compromís d'UDC per l'escola concertada perquè "és un dret universal que els pares puguin triar lliurement l'escola que volen per als seus fills".  Miquel Padilla ha exposat aquest dissabte des del mercat del Barris Nord de Lleida, on ha estat acompanyat per l'eurodiputat Francesc Gambús, el compromís d'Unió de destinar el 3,2% del PIB a recerca i innovació ja que "en els darrers anys han baixat un 40%" els recursos que s'hi destinen i ha defensat la necessitat "de capgirar aquesta situació". El candidat ha recordat que la UE demana que cada estat membre destini a aquest àmbit un 3% del PIB però "a Unió apostem per anar més enllà i destinar-hi un 3,2% perquè "és el que aquest país necessita per ser competitius". Altrament, el cap de llista d'Unió al Congrés per Lleida ha tornat a demanar a les formacions que integren Junts pel Sí que diguin si estan o no a favor de l'escola concertada j que "veig que no hi ha resposta ni de CDC ni d'ERC". "Estan intentant pactar amb la CUP i ningú ens diu el que ha publicat algun mitjà de comunicació ja que dins les exigències de la CUP hi ha la d'acabar amb els concerts educatius".   Per això, Unió "exigeix i demana que tant CDC com ERC es defineixin sobre la qüestió" i es compromet a defensar l'actual model d'escola concertada ja que "pensem que és un dret universal que els pares puguin triar lliurement l'escola que volen per als seus fills. Per Unió "la llibertat en l'educació és un dret fonamental que cal preservar", ha dit Padilla.

Summary: Padilla (UDC) aposta per destinar el 3,2% del PIB a recerca i innovació perquè "és necessari per ser competitius"


Una dona ha quedat ferida de gravetat aquest dissabte al matí en la sortida de via d'un cotxe a la C-14 al Solsonès, segons ha informat el Servei Català de Trànsit (SCT). L'avís del sinistre s'ha rebut a les 10.09 hores al quilòmetre 129 de la C-14, entre Ponts i Oliana i dins el terme municipal de Pinell del Solsonès. Per causes que es desconeixen un turisme ha sortit de la via i, com a conseqüència de l'impacte, els tres ocupants del vehicle ha quedat ferits. L'afectat més greu ha estat una dona, que ha estat traslladada en l'helicòpter del SEM a l'Hospital Parc Taulí de Sabadell. Els altres dos ocupants –un home i un menor d'edat- han quedat ferits menys greus i també han estat evacuats a un centre hospitalari. En l'accident han treballat 4 dotacions de Bombers, efectius de Mossos d'Esquadra i una ambulància i l'helicòpter del SEM.

Summary: Una dona, ferida greu en la sortia de via d'un cotxe a la C-14 al Solsonès


El conseller d'Empresa i Coneixement, Jordi Baiget, ha presidit aquest dimecres l'acte simbòlic de col·locació de la primera pedra de la nova seu i centre de producció de la farmacèutica catalana Leventon, filial del grup WerfenLife i dedicada a la fabricació de productes d'un sol ús, al polígon industrial Can Margarit de Sant Esteve Sesrovires (Baix Llobregat). El projecte, impulsat per Goodman, immobiliària especialitzada en logística, comportarà una inversió de 14 milions d'euros i estarà enllestit el pròxim estiu. La futura nau, de 10.000 metres quadrats, vol donar resposta al fort creixement de la farmacèutica que des de fa 15 anys té la seva seu a Sant Esteve Sesrovires. La companyia, que l'any passat va facturar 24 milions d'euros, un 20% més que el 2015, i que exporta el 90% de la seva producció, preveu incrementar la seva actual plantilla d'uns 230 treballadors un cop es posi en marxa la nova seu després que el 2016 hagi fet una cinquantena de noves contractacions. El conseller Baiget ha destacat que Leventon és sinònim d'indústria, innovació i internacionalització, "els tres motors que volem per l'economia del país".

Summary: La farmacèutica catalana Leventon posa la primera pedra de la seva nova seu a Sant Esteve Sesrovires


Els 760 treballadors de la planta de Continental a Rubí estan cridats una vaga de 24 hores aquest dimecres per protestar per la "manca d'avenços" i "l'opacitat" de les negociacions que la multinacional manté amb els possibles compradors. La mobilització ha tirat endavant després que la mediació d'aquest dimarts entre direcció i sindicats al Tribunal Laboral acabés sense acord.  El fabricant de pneumàtics va fer públic al desembre que abandonava el negoci de Rubí i ha estat buscant un comprador des de llavors. Segons fonts sindicals, la direcció manté negociacions amb tres empreses industrials de capital espanyol i té la intenció de traspassar les instal·lacions vallesanes en sis mesos. Els representants dels treballadors també han convocat una vaga el 24 de gener, mobilització que podrien desconvocar si veuen resultats positius en la reunió amb la direcció del dia 22 de gener. L'aturada va començar a les deu del vespre d'aquest dimarts, 14 de gener, i s'allargarà fins a la mateixa hora d'aquest dimecres. Segons ha pogut saber l'ACN, la cúpula de la multinacional critica la mobilització i lamenta "el perjudici" que poden causar les "decisions de pressió precipitades". En relació a la venda, ha confirmat que està dialogant amb "diferents interlocutors" però no pot avançar l'estat de les negociacions "per motius de confidencialitat" . Continental Automotive ha reiterat la voluntat que el projecte de reindustrializació es faci sobre "la base del diàleg amb els treballador i les autoritats" per assegurar la viabilitat de les instal·lacions. "El procés de negociació no està anant gents bé i per això anem a la vaga. Les converses no van a la velocitat que han d'anar, no està gens clar si hi ha o no interessats", ha explicat a l'ACN el secretari general de CCOO d'Indústria del Vallès Occidental-Catalunya, Josep Rueda. Els representants dels treballadors reclamen que es comencin a fixar els termes de les extincions que pugui haver-hi en cas que el comprador no vulgui assumir els 700 llocs de treball actuals i que s'iniciïn les preparacions de cara a un eventual tancament de les instal·lacions. "Continental té una obligació moral amb aquests treballadors", ha sostingut Rueda, que s'ha queixat que les possibles sortides de personal "encara no estan ni sobre la taula". La d'aquest dimecres serà la primera jornada de vaga però no la primera mobilització de la plantilla, que va organitzar una manifestació a Rubí el 14 de desembre per reclamar a l'empresa que garanteixi els llocs de treball. La marxa va comptar amb més de 500 persones. Continental va traslladar als treballadors que volia finalitzar el traspàs en sis mesos després de fer saber que la planta de Rubí, que produeix complements analògics i controls, ja no es considera una localització "estratègica". L'operació de reindustrialització anunciada fa un mes fora part d'un procés de reestructuració a escala mundial, que preveu retallar més de 5.000 llocs de treball fins al 2028 per fer front a la transformació del sector cap als models elèctrics. Els sindicats han avisat que si no es concreten "avenços positius" en el procés negociador amb la direcció de l'empresa repetiran la convocatòria d'aturada de 24 hores pel 23 de gener a partir de les deu del vespre.

Summary: Els 760 treballadors de Continental estan cridats a la vaga per denunciar les incerteses del procés de venda


La ciutat de Lleida ha recordat aquest divendres el 81è aniversari del bombardeig al Liceu Escolar, que va tenir lloc el 2 de novembre del 1937 i en el qual van morir 48 alumnes i diversos professors. Durant l'acte, en què han participat cinc supervivents i familiars de les víctimes, a més de representants municipals i ciutadania en general, s'ha dut a terme la tradicional una ofrena floral a l'escultura 'Memòria, Dignitat i Vida', situada davant el lloc on hi havia el Liceu, a l'avinguda de Blondel de Lleida, per recordar un dels fets més tràgics viscuts a la capital del Segrià. L'acte ha comptat amb la lectura d'un text per part de dues alumnes de 2n i 4 d'ESO de l'Institut Ronda guanyadores de la darrera edició del premi 'Josep Pernau' de periodisme i amb la música de la coral formada per 40 persones jubilades del Curs dels Itineraris Musicals de la Universitat de Lleida, que han interpretat El cant dels ocells i L'himne de l'alegria. L'acte institucional, que serveix per retre homenatge a les víctimes i als supervivents, ha comptat amb la presència d'exalumnes del centre i familiars de persones que hi van perdre la vida fa 81 anys. Alguns dels supervivents són el Ramon Ortín, de 92 anys; el Josep Clapés, de 93 i el Francesc Bataller, de 92 anys.  El Ramon Ortín recorda que acabava de complir 11 anys i va caure una bomba a l'escola. Diu que va estar sota les runes fins a set hores perquè havien de rescatar-los a mà. "Va ser un miracle perquè amics meus que estaven al costat meu, van morir", ha explicat. El Josep Clapés recorda que va sortir de seguida de l'escola, va baixar les escales i es va refugiar en una classe del primer pis fins que els van ajudar a sortir els comerciants del carrer Major. "Ha sigut la desgràcia més gran que ha tingut Lleida mai", assegura. El Francesc Bataller recorda que estava a primera fila i la porta de la classe li va passar volant per davant. "Les escales penjaven i vaig baixar per la barana fins al primer pis. Allà un milicià em va dir que em tirés i em va agafar. Vaig ser el primer en sortir", ha recordat. Durant la seva intervenció, l'alcalde de Lleida, Fèlix Larrosa, ha recordat que l'efemèride "no és agradable" però que és un acte de "memòria històrica". "Ho fem amb orgull de ciutat" i de "societat valenta" que "vol mirar al futur", ha conclòs.  Institució educativa pionera a Lleida El Liceu Escolar de Lleida va ser creat l'any 1906 pel mestre i pedagog Frederic Godàs i la seva dona Victorina Vila, juntament amb altres col·laboradors de gran vàlua personal i professional, com ara Antoni Sabater i Humbert Torres, entre altres. Fou la primera escola lleidatana inscrita dins el moviment de l'Escola Nova catalana i va representar un nou paradigma en la docència de l'època. Va tenir diferents ubicacions fins que el 31 d'agost del 1913 es va inaugurar l'edifici definitiu, a l'avinguda de Blondel, davant l'escultura que avui el recorda. El 2 de novembre del 1937, en plena Guerra Civil, nou avions de l'aviació legionària italiana van bombardejar Lleida. Van morir unes 700 persones, totes elles població civil. Una de les bombes va caure en un dels costats a l'edifici del Liceu Escolar, derruint-lo i provocant la mort de 48 alumnes i alguns professors. Anys després la resta de l'edifici fou enderrocat. El Servei d'Educació de l'Ajuntament de Lleida va dur a terme diversos actes el 2006 per commemorar el centenari de la creació d'aquesta escola. El 27 de novembre del 2009, el Ple de la Paeria va aprovar instituir la data del 2 de novembre com a Dia del Liceu Escolar, en record del bombardeig d'aquella institució educativa. Des d'aleshores cada any es ret l'homenatge en el seu record.

Summary: Lleida commemora el 81è aniversari del bombardeig al Liceu Escolar amb la presència de cinc supervivents


Els Comitès de Defensa de la República (CER) han decidit en assemblea al parc de la Ciutadella quedar-se a passar la nit en aquest indret. Els membres dels diferents moviments assemblearis presents a la concentració d'aquesta tarda davant del Parlament de Catalunya han difós un missatge a través de les xarxes socials en què indiquen que s'ha pres la "humil decisió" de "no retrocedir". També expliquen que "assembleàriament i de forma pacífica" s'ha decidit "passar la nit al Parlament fins que es convoqui la investidura". El missatge acaba: "Seguim endavant amb #ElPoderDelPoble". En un altre missatge, el CDR ha fet una crida a tothom qui ho vulgui perquè s'adreci al parc de la Ciutadella amb menjar, roba i estris per passar-hi la nit.

Summary: Els CDR decideixen quedar-se a passar la nit al parc de la Ciutadella


En la reunió executiva d’aquest dimarts, el Govern ha autoritzat el Departament d’Agricultura, Ramaderia, Pesca i Alimentació (DARP) a concedir subvencions directes per valor de 365.584,11 euros als membres del grup seleccionat per dur a terme actuacions per a la conservació de la biodiversitat al delta de l’Ebre i lluita contra espècies invasores, com és el cas del cargol poma. Amb aquesta subvenció, sumada a l’aportació del Fons Europeu Agrícola de Desenvolupament Rural (FEADER), l’import total per a aquestes actuacions és de 641.375,62 euros. Forestal Catalana, S.A. com a membre del grup i, en tant que mitjà propi de la Generalitat de Catalunya, també executa actuacions del projecte mediambiental esmentat a través del corresponent encàrrec de gestió cofinançat, per un import de 360.639,83 euros.  Així doncs, i juntament amb l’encàrrec de gestió tramitat amb Forestal Catalana, S.A., l’import total destinat a l’execució de les actuacions del projecte mediambiental executat pel grup ad hoc durant el període esmentat, és d’1.002.015,45 euros.  L’execució del projecte mediambiental, inclòs en el Programa de Desenvolupament Rural (PDR) de Catalunya 2014-2020, es durà a terme mitjançant un grup constituït per les entitats següents: Comunitat de Regants Sindicat Agrícola de l’Ebre, Comunitat General de Regants del Canal de la Dreta de l’Ebre, Arrossaires del Delta de l’Ebre i Secció de Crèdit, SCCL, Càmera Arrossera del Montsià i Secció de Crèdit, SCCL,  Associació de Defensa Vegetal de l’Arròs i altres cultius al Delta de l’Ebre (ADV), Societat Espanyola d’Ornitologia (SEO Birdlife) i Institut de Recerca i Tecnologia Agroalimentàries (IRTA).

Summary: El Govern destina un milió d’euros a lluitar contra el cargol poma fins al 2020


Transports Metropolitans de Barcelona(TMB) ha advertit, a través d'un comunicat emès aquest dijous, que els serveis mínims decretats pel Departament de Treball, Afers Socials i Famílies "són insuficients". La companyia havia demanat a la Generalitat que s'establís almenys un 50% de l'oferta en hores punta "per garantir la mobilitat i la seguretat". Cosa que, finalment, no ha fet, ja que ha decretat uns serveis mínims d'un 20% per a les hores vall i del 40% per a les hores punta els laborables 20, 21 i 22 de juny i del 33% per al cap de setmana del 18 i 19 de juny, que coincideix amb el Festival Sónar. Transports Metropolitans de Barcelona ha recordat que a les vagues del 30 i 31 de maig i de l'1 i el 2 de juny també es van dictar mínims del 40% en hores punta i del 20% en hores vall, cosa que, segons la companyia, "va provocar aglomeracions a les estacions, ja que la demanda real registrada respecte d'un dia laborable normal va ser d'un 70% en hora punta i d'un 67% en hora vall". A més, TMB ha subratllat que "això va obligar a regular els accessos de vuit de les estacions més importants de la xarxa", cosa que, a parer seu, "no és compatible amb el dret de mobilitat de la ciutadania". A més, ha afirmat que els mínims decretats al Metro de Barcelona contrasten amb l'última vaga de maquinistes de Renfe, on han estat del 66% i el 33% o del 75% i del 50%, i amb els dictats pel metro de Madrid, on són d'entre el 51% i el 64%. En un comunicat, TMB ha detallat que dimecres els sindicats i la direcció de la companyia, amb la mediació de treball, van estar negociant "sense arribar a un acord en tots els termes de la proposta". "Cosa que hauria permès desconvocar les vagues i continuar la negociació del proper conveni", ha afirmat la companyia de transports.

Summary: TMB adverteix que els serveis mínims decretats per la vaga de metro que coincideix amb el Sónar són "insuficients"


El secretari de Salut Pública, Joan Guix, ha explicat que unes 25 persones de l'entorn de la dona italiana de 36 anys infectada pel coronavirus hauran d'estar en aïllament domiciliari durant 14 dies. Dos o tres cops al dia es monitoritzarà si tenen febre, i si presenten símptomes, llavors se'ls faran anàlisis més concretes. La dona infectada és italiana i viu a Barcelona. Va viatjar entre el 12 i el 22 de febrer a la zona de Bèrgam i Milà. La nit de dilluns va anar a l'Hospital Clínic, centre de referència. Allà li han fet les anàlisis que han confirmat el positiu. La seva simptomatologia és lleu i és un cas de baix risc de complicació. Guix ha recordat que les persones aïllades són persones sanes.

Summary: Unes 25 persones de l'entorn de la dona italiana amb coronavirus hauran d'estar en aïllament domiciliari durant 14 dies


El conseller d'Acció Exterior, Relacions Institucionals i Transparència, Ernest Maragall, s'ha reunit aquest dijous al migdia amb els treballadors de la delegació del Govern davant de la Unió Europea, intervinguda durant els mesos d'aplicació del 155. Maragall, que ha estat rebut a la seu ubicada a la Rue de la Loi entre aplaudiments, ha volat aquest mateix matí a Brussel·les, des d'on explicarà a la tarda i en roda de premsa quins són els plans del seu departament en matèria d'acció exterior. Mentre que el govern del president Quim Torra ja ha anunciat que revertirà el tancament del Diplocat altres afers pendents sobre la taula del nou conseller són la restauració de les delegacions a l'estranger tancades per Madrid o el nomenament del nou representant del Govern davant la UE. Per ara, la delegació segueix sense representant, ja que encara no hi ha substitut per Amadeu Altafaj, que va ser destituït pel govern espanyol a finals d'octubre.

Summary: Maragall es reuneix a Brussel·les amb treballadors de la delegació del Govern davant de la Unió Europea


Els Mossos d'Esquadra busquen un home que es va escapar del vehicle policial mentre era traslladat pels agents. L'home havia estat detingut cap a les quatre de la matinada de dimecres a Lleida com a presumpte autor d'un robatori en un bar de l'avinguda de les Garrigues de la ciutat, segons fonts policials. Durant el trasllat a comissaria, a la zona de l'Hospital Santa Maria, l'arrestat, que anava emmanillat, va trencar el vidre del cotxe patrulla a cops de cap, va saltar del vehicle en marxa i va començar a còrrer. Els agents que el custodiaven van iniciar una persecució però l'home va aconseguir fugir. A la vegada, els Mossos van posar en marxa un dispositiu per diferents punts de la ciutat per localitzar-lo. Durant tot el dimecres, els Mossos van mantenir el dispositiu, amb la col·laboració de la Guàrdia Urbana de Lleida, la cerca del fugat no va tenir èxit. Els Mossos sospiten que hauria pogut rebre l'ajuda d'alguna altra persona.   Segons la policia, l'home, que està plenament identificat, tenia un pis llogat al mateix edifici de l'avinguda de les Garrigues on hi ha el bar en el qual hauria robat.

Summary: Un detingut s'escapa mentre era traslladat amb el vehicle policial a Lleida després de trencar el vidre amb el cap


Carles Puigdemont ha donat "tot el suport" a Neus Munté com a alcaldable per a Barcelona per liderar un projecte "obert, transversal i generós". Puigdemont s'ha reunit aquest dimecres a Berlín amb Munté i amb la presidenta de la vegueria de Barcelona del PDeCAT, Mercè Homs. La reunió, que ha durat dues hores, s'ha produït pocs dies després que Munté es convertís en la candidata del partit per a les eleccions locals a l'Ajuntament de Barcelona. Puigdemont li ha traslladat tot el seu compromís per ajudar a aconseguir "la màxima transversalitat" i fer un projecte "de tothom". Puigdemont ha felicitat Munté per la seva victòria a les primàries que ha celebrat el PDeCAT per designar alcaldable per a la capital catalana, i s'ha mostrat convençut que hi ha "molta gent" que vol que el seu partit recuperi Barcelona. "Cal que Barcelona sigui veritablement una ciutat capital del país", ha dit Puigdemont, que ha assegurat que, per jugar aquest paper, la capital catalana "no pot estar en millor mans" que les de Neus Munté. Munté ha agraït el suport de Puigdemont, i amb Homs li han traslladat tot el seu suport en el lideratge del procés català.

Summary: Puigdemont dona "tot el  suport" a Munté i demana recuperar Barcelona com a "capital del país"


Ferrocarrils de la Generalitat de Catalunya (FGC) recuperarà la totalitat del servei a la línia Lleida-La Pobla demà dilluns 18 de maig, coincidint amb l'entrada a la fase 1 de la desescalada de la regió sanitària de Lleida. D'aquesta manera, les circulacions i els horaris a la línia tornaran a ser els que hi havien abans del dissabte 21 de març, quan FGC va reduir les freqüències a la meitat per adaptar l'oferta als requeriments de les autoritats sanitàries i de la mobilitat pel coronavirus. De fet, durant aquestes setmanes, la demanda del servei ha disminuït al voltant d'un 84% arran de la crisi sanitària. Tot i la recuperació del servei, el tram comprès entre les estacions de Balaguer i La Pobla de Segur es continuarà realitzant amb autobús com a conseqüència dels treballs de reparació de la unitat de tren malmesa durant el temporal Gloria del mes de gener. Aquestes treballs s'han vist afectats per les limitacions imposades per l'estat d'alarma pel coronavirus i la previsió és que la unitat torni a estar en servei la segona quinzena de juliol, segons han informat des de FGC. Ferrocarrils també indica que la tornada a la normalitat a la línia Lleida-La Pobla es farà "aplicant totes les mesures higièniques i de prevenció que FGC ha anat adoptant des de l'inici d'aquest episodi, seguint allò establert en el seu Pla de contingència per minimitzar el risc d'infecció entre les persones usuàries i el personal". Entre aquestes mesures en destaquen la neteja a fons amb productes desinfectants i virucides en tots els espais de les estacions en què hi pot haver moviment de clients i poden tocar el mobiliari de l'estació, així com la desinfecció diària de tots els elements de l'interior dels trens i del mobiliari de les estacions. Pel que fa a l'accés als trens i a les estacions, els i les maquinistes obren i tanquen totes les portes dels trens automàticament i les portes no automàtiques de les estacions es mantenen obertes per minimitzar la seva manipulació. De la mateixa manera, FGC també informa a les persones que viatgen amb Ferrocarrils d'un seguit de recomanacions i de mesures d'autoprotecció davant del coronavirus i continua informant que s'eviti utilitzar el transport públic si es pot. Entre aquestes indicacions destaca l'obligatorietat de l'ús de mascareta quan s'utilitzi el transport públic, mantenir la distància de seguretat amb les altres persones usuàries, respectar l'ocupació dels seients i evitar les hores punta i les aglomeracions. Pel que fa a l'ocupació dels trens, els actuals requeriments del Govern estipulen que no poden ser ocupats més del 50% dels seients disponibles i que, com a màxim, pot haver-hi dues persones per metre quadrat en les plataformes per anar dret, per tal de mantenir les distàncies de seguretat fixades per les autoritats sanitàries. Descens d'un 84% de la demanda Pel que fa a la demanda a la línia Lleida-La Pobla durant aquestes setmanes, la disminució respecte a les validacions de l'any passat s'ha situat a l'entorn d'un 84%, amb una mitjana de 95 validacions al dia, quan habitualment la mitjana és de 608. Aquest volum de persones usuàries ha permès que es pogués garantir en tot moment que els trens no estiguessin ocupats més d'un terç de la seva capacitat i que els usuaris hagin pogut complir amb la distància de seguretat requerida.

Summary: FGC recupera la totalitat del servei a la línia Lleida-La Pobla a partir de dilluns


Dirigents de Societat Civil Catalana (SCC) han avisat aquest dimecres que l'entitat està "preparada" per organitzar una gran manifestació a Barcelona davant el "tsunami de ruptura" que denuncien impulsa l'independentisme. El vicepresident de SCC, Álex Ramos, ha explicat que l'organització prefereix apostar per iniciatives més "constructives que reactives" però que si és necessari s'està planificant per concentrar-se per dir que els carrers "són de tothom". El president de SCC, Fernando Sánchez Costa, ha assegurat que el president de la Generalitat, Quim Torra, és responsable de la "confrontació" i l'ha comparat amb el primer ministre britànic, Boris Johnson, per defensar una "ruptura irresponsable d'esquenes al Parlament". Ha lamentat la "paràlisi" de Catalunya i ha demanat "serenor" per davant de "tsunamis revolucionaris". Sánchez Costa ha denunciat que l'independentisme s'hagi "apropiat" de la Diada i ha dit que això és una conseqüència del "dèficit democràtic". "Quan el poder s'apropia dels símbols això indica la clara deriva de dèficit democràtic", ha afirmat.  En aquest sentit, ha advertit que si anys enrere dirigents polítics alertaven del creixement de la desafecció de molts catalans amb a l'estat espanyol, ara es produeix la situació contrària. "Constatem la desafecció de milions de catalans amb les institucions públiques catalanes i amb l'autogovern", ha sentenciat. Per això, ha avisat del "risc" que suposa que la meitat de Catalunya "desconnecti" de les institucions per l'autogovern. Per tot plegat, una vegada més, SCC ha instat el Govern a prendre's "seriosament" les institucions catalanes governant per a tota la ciutadania i sinó que es convoquin eleccions catalanes "quan abans millor".   Impulsen una plataforma "d'afectats pel procés"  El vicepresident de SCC, Àlex Ramos, ha dit que en els propers mesos volen seguir treballant per la "convivència i un futur compartit". Entre d'altres iniciatives, impulsaran una plataforma per atendre a les persones "afectades pel procés" sobiranista, orientat tant per catalans no independentistes com per independentistes.  Aquesta plataforma es presentarà en un acte el proper 26 de setembre. Segons han explicat en roda de premsa, SCC vol fer visibles les conseqüències "negatives" del procés, els "danys colaterals". Els dirigents han destacat problemes personals, familiars i laborals pels catalans i energies i inversions que el procés ha "robat".   Properament també volen impulsar una comissió de neutralitat a Catalunya, un observatori econòmic de Catalunya, observatori dels llibres de text, un diari digital, una exposició sobre la capitalitat de Barcelona durant la República Espanyola i participar de la Setmana del Llibre català entre d'altres mesures. També volen incidir en les organitzacions de pares i mares de les escoles públiques, fer programes de ràdio en emissores locals i comarcals i impulsar un acte sobre Cervantes com ja han fet en el passat. Irene Lozano inaugura unes jornades sobre la immersió   D'altra banda, aquest dissabte 7 de setembre, Societat Civil Catalana impulsa una jornada sobre la convivència lingüística a Catalunya al Centre de Cultura Contemporània de Barcelona (CCCB). L'activitat, amb la presentació de la secretaria d'estat d'España Global, Irene Lozano, i amb la participació de noms com Arcadi Espada, Carmen Leal o Gorka Maneiro, pretén ser un punt de trobada per debatre en profunditat al voltant de la immersió lingüística i les llengües per marcar el posicionament de SCC.

Summary: SCC avisa que està "preparada" per impulsar una gran manifestació davant el "tsunami de ruptura" de l'independentisme


El Tribunal Constitucional ha admès a tràmit i, conseqüentment, ha suspès cautelarment la Llei de voluntats digitals –que regula la vida digital de les persones mortes- i la Llei de protecció del dret a l'habitatge per a persones en risc d'exclusió social, aprovada al Parlament per evitar desnonaments, ajudar famílies endeutades i ampliar el parc públic d'habitatge. El govern espanyol va aprovar per Consell de Ministres el passat 29 de setembre presentar els recursos d'inconstitucionalitat contra aquestes dues lleis, i també contra la Llei de l'Agència Catalana de Protecció Social que el TC també ha tombat aquesta setmana.  La llei contra desnonaments, aprovada el desembre de 2016 al Parlament, fitxava instruments alternatius per donar resposta als punts de la llei anterior suspesos també pel TC el maig de 2016.  Concretament, àmbits que fan referència a la mediació, el lloguer social, les expropiacions de l'ús de pisos en cas de necessitat d'habitatge en municipis de demanda acreditada.  El govern espanyol va aprovar els recursos d'inconstitucionalitat contra les tres lleis a finals de setembre. En aquell moment, el portaveu del govern espanyol, Íñigo Méndez de Vigo, va explicar per què havien recorregut la Llei de voluntats digitals. Segons va argumentar, des del govern espanyol havien sol·licitat l'obertura de la comissió bilateral per tractar "aspectes tècnics d'aquesta llei" però la Generalitat no va respondre a la sol·licitud. Per tant, el govern espanyol va recórrer al TC perquè va entendre que no hi havia "voluntat d'acord" per part de la Generalitat.

Summary: El TC suspèn cautelarment la Llei de voluntats digitals i la llei contra els desnonaments


La delegada del govern espanyol a Catalunya preveu que la jornada transcorri amb tranquil·litat ACN Barcelona.-La delegada del govern espanyol a Catalunya, Teresa Cunillera, ha estat de les primeres autoritats a arribar a la Llotja de Mar, on tindrà lloc la reunió del Consell de Ministres. Cunillera, que s'ha encarregat de donar la benvinguda als membres de l'executiu espanyol tal i com han arribat, ha fet una breu valoració sobre la jornada en entrar a l'edifici. Així, caminant i mentre s'endinsava a la Llotja, Cunillera s'ha mostrat convençuda que el dia transcorrerà amb normalitat. "Tot en ordre. Tot continuarà bé segur", ha dit a la premsa.

Summary: Cunillera: "Tot en ordre. Tot continuarà bé segur"


L'Ajuntament de Sabadell ha obert cinc expedients a l'empresa encarregada del servei de neteja viària i recollida de residus en aquesta ciutat, Smatsa, per haver incomplert el contracte de 21 MEUR signat l'any 2012 i haver generat un sobrecost de 4,3 MEUR. L'alcalde de la ciutat, Maties Serracant, ha explicat que han pres aquesta decisió després de conèixer els resultats d'una auditoria encarregada l'any 2017 que ha revelat que no s'havien implantat els dispositius GPS promesos per fer el seguiment de les rutes de neteja dels camions; que Smatsa hauria efectuat un 26% menys de tasques de neteja dels carrers de les especificades; o que hauria destinat 824.000 euros de més a serveis no relacionats amb Sabadell, entre d'altres irregularitats. El consistori ha exigit a l'empresa que apliqui el contracte i ha tornat a plantejar la possibilitat d'anul·lar aquesta concessió si la companyia no recondueix la situació. Així mateix ha indicat que els expedients oberts plantegen sancions que podrien arribar als 20 MEUR. El procés d'auditoria que s'ha dut a terme ha permès al consistori elaborar cinc informes tècnics i jurídics que segons els responsables municipals posen de manifest que durant els anys 2014, 2015 i 2016, Smatsa hauria incomplert el contracte signat oferint en molts cassos un servei "deficient".  El primer expedient està vinculat amb la forma de retribució dels serveis prestats per part la companyia. Smatsa hauria estat facturant al consistori segons el personal i la maquinaria utilitzats per executar cada actuació, i no per servei com es va acordar en la concessió.  En aquesta línia ha detallat que l'empresa no hauria implementat de forma completa els sistemes de GPS promesos i per tant no s'ha pogut fer un control de les rutes que fan els camions i calcular el cost en base als serveis prestats. Perarnau ha dit que s'ha obert un segon expedient per aquest motiu i s'ha donat un mes a l'empresa per resoldre el problema. En aquesta línia ha assenyalat que tampoc es van fer tots els serveis contractats en neteja viària: "No s'ha netejat el 68% dels contenidors compromesos", ha relatat Perarnau. El consistori també ha obert tres expedients relacionats amb les liquidacions dels exercicis 2014, 2015, 2016. Perarnau ha posat com a exemple que l'any 2015 Smatsa hauria gastat 1,42 milions d'euros en serveis no relacionats amb Sabadell - campanyes, patrocinis i altres activitats -. "El contracte només contempla 217.000 euros destinats a tal finalitats i per tant suposa que va gastar 824.000 euros de més en aquest àmbit, que sumats als 3,5 MEUR conformem un sobrecost total de 4,3 MEUR", ha valorat. A més, el regidor ha detallat que hi ha 404.000 euros que no compten amb cap justificació documental i que no saben on van anar a parar. "Hem informat a la magistrada que instrueix el 'cas Mercuri' d'aquests fets", ha afegit.  Perarnau ha detallat que l'any 2011 l'exregidor d'Espai Públic, Paco Bustos, va destituir el cap de serveis de residus, deixant la plaça vacant fins el 2014, quan es va eliminar aquesta figura. "Era la persona que havia de garantir i supervisar el compliment d'aquest contracte", ha remarcat.  Per tot plegat el responsable de Serveis Municipals ha valorat que la impressió de l'executiu local és que Smatsa "mai va tenir intenció de complir el plec de clàusules". Per la seva banda, l'alcalde de la ciutat, Maties Serracant, ha advertit que l'empresa té l'obligació de complir amb l'oferta que va presentar en el seu dia: "Si tu no ets capaç de donar-hi compliment no haver-te presentat amb aquella proposta", ha criticat. Serracant ha advertit que l'Ajuntament "només està vetllant per les seves obligacions com a contractista perquè de no fer-ho estaria abandonant uns servei". En aquesta línia ha apuntat que no volen posar en dubte la professionalitat de la plantilla d'Smatsa que actualment està conformada per prop de 400 empleats.  Un contracte sota sospita L'empresa Smatsa i l'Ajuntament de Sabadell van signar un contracte perquè la companyia assumís la concessió del servei de neteja viària i recollida de deixalles a la ciutat l'any 2012 que es va xifrar en més de 21 MEUR, un 10% del pressupost municipal. L'acord, que té una durada de 20 anys, va tirar endavant quan l'exalcalde socialista Manuel Bustos, estava al capdavant del consistori. Tot i que en reiterades ocasions s'ha posat en dubte la legalitat d'aquest contracte, Smatsa ha seguit prestant el servei a la localitat de forma ininterrompuda. De fet, aquesta concessió forma part de la peça número 28 del ‘cas Mercuri’ que encara es troba en fase d'instrucció.   "L'any passat ja vam iniciar un procediment per declarar nuls els plecs i anul·lar aquest contracte perquè considerem que no s'adequa a la Llei de Contractes que estableix que un contracte de serveis com aquest ha de tenir una durada màxima de sis anys i no de vint com fixa la concessió", ha apuntat Lluís Perarnau. El regidor ha explicat que la Comissió Assessora de la Generalitat havia d'estudiar la petició de l'executiu local i analitzar aquest expedient. "Es tracta d'una documentació que està en mans de la jutgessa que investiga el 'cas Mercuri' i a la qual l'Ajuntament encara no hi ha pogut accedir", comenta Perarnau que diu que fins que no finalitzi la instrucció de la peça relacionada Smatsa no es podrà reiniciar aquest procés. Amb tot, remarca que el govern local manté la seva voluntat de municipalitzar aquests servei i xifra l'estalvi de fer-ho en 1,5 MEUR.

Summary: Sabadell obre cinc expedients a l'empresa de neteja i recollida de deixalles i anuncia sancions de més de 20 MEUR


Una desena de persones han estrenat aquest diumenge la nova ruta de vols en globus aerostàtic que permeten als visitants gaudir amb unes vistes privilegiades del Geoparc Mundial de la Unesco Conca de Tremp-Montsec, que recentment ha adoptat el nom de Geoparc Orígens. En concret, aquest nou servei sobrevola la Conca de Tremp i part de la Conca Dellà i se suma a les dues rutes que també va posar en marxa l'empresa Globus Kon-Tiki a la zona del Montsec i Mont-rebei, i a la de Sant Llorenç de Montgai i Camarasa, també en l'àmbit del geoparc. Durant aproximadament una hora i quart, els usuaris han tingut l'oportunitat d'observar des de més de 1.000 metres d'alçada el patrimoni geològic de l'entorn, que acull les restes fòssils dels darrers dinosaures d'Europa..

Summary: El Geoparc Orígens estrena vols en globus per gaudir des de l'aire de la Conca de Tremp


L'Ajuntament d'Igualada ha posat en marxa, junt amb la Diputació de Barcelona, un projecte per instal·lar calderes de biomassa en tres grans equipaments municipals. Es tracta del complex esportiu de Les Comes, de l'Hospital d'Igualada i el CAP Nord, i dels pisos tutelats Viure B2 i la residència Pare Vilaseca. Segons ha detallat l'alcalde d'Igualada, Marc Castells, se signarà un acord amb els propietaris de boscos de la Serra de Rubió i de Miralles – La Llacuna perquè "de la neteja d'aquests boscos es generi l'estella per donar combustible als equipaments". Es calcula que les tres calderes generaran 21 hectàrees de neteja de bosc anualment. D'altra banda, l'estalvi energètic pot arribar al 40%.  L'alcalde d'Igualada, Marc Castells, ha detallat que el projecte de biomassa està previst que comenci a posar-se en marxa l'any 2016 i ha avançat que estarà finançat per la Diputació de Barcelona. Pel batlle, la instal·lació de calderes de biomassa no només tindran un impacte directe en l'estalvi de la factura, sinó que incidirà directament en la neteja de boscos de la comarca i "permetrà contribuir en millorar la situació dels boscos i evitar incendis forestals".  De fet, Castells ha expressat que es tracta d'un projecte "ambiciós" perquè també comportarà la creació de llocs de treball. Quant a la neteja de boscos, el batlle calcula que en quatre anys s'hauran pogut netejar un total de 84 hectàrees.  Millora de l'eficiència energètica de la ciutat L'Ajuntament d'Igualada també té en ment posar en marxa un altre projecte relacionat amb el medi ambient a través d'una subvenció europea URBAN. Castells ha detallat que es tracta d'un projecte per millorar l'eficiència energètica de la ciutat i que consistiria en instal·lar entre 7.000 i 8.000 sensors en diferents edificis i espais del municipi amb l'objectiu de "disminuir la despesa energètica". Els diners que s'estalviïn, ha avançat Castells, aniran destinats a pagar la despesa social.

Summary: La instal·lació de calderes de biomassa a tres equipaments d'Igualada permetrà netejar anualment 21 hectàrees de bosc


L'aeroport del Prat ha rebut aquest divendres una desena de vols internacionals en el primer dia d'aplicació de la quarantena establerta per als viatgers provinents de tercers països. Molts passatgers han criticat la poca informació rebuda sobre la mesura i d'altres han reconegut que n'han tingut la primera notícia a l'avió quan han hagut d'emplenar un formulari on se'ls demanava si tenien símptomes i si es comprometien a respectar-la. "Sabia que entrava en vigor la mesura perquè, de casualitat, ho vaig llegir al BOE", lamenta el Javier, primer oficial en un mercant que ha arribat al Prat provinent de Noruega després de 3 mesos embarcat. Els viatgers s'han mostrat "impressionats" davant els controls policials un cop han baixat de l'avió.  En arribar al Prat, als passatgers de tots els vols se'ls ha pres la temperatura abans del control de passaports. Durant el vol se'ls ha fet omplir un formulari on havien de confirmar que no tenien símptomes de la covid-19 i on es comprometien a respectar els 14 dies de quarantena. El David, un veí de Barcelona que treballa a parís de dilluns a divendres, explica que com a treballador "transfronterer" que és no s'hi ha compromès perquè dilluns haurà de tornar a volar.  Una cosa que ha sorprès els viatgers han estat els estrictes controls policials que han hagut de passar en baixar de l'avió. El Javier, que ha arribat també amb l'avió de Frankfurt provinent de Noruega, explica que al país escandinau tot funciona amb normalitat i que a Alemanya la situació sí que s'assembla una mica a la que es viu a Espanya "però amb menys policia". "Aquí els controls són molt rigorosos i la policia mira els papers de tothom per evitar l'entrada de gent que no té res a fer aquí", afegeix.  El Javier, com altres viatgers, han criticat que l'entrada en vigor de la quarantena pels passatgers de vols internacionals s'ha fet "com d'amagat". Explica que és primer oficial en un vaixell mercant que ha estat navegant tres mesos i que va saber de la mesura consultant el BOE. "Si no investigues els decrets llei ni te n'assabentes. No costaria gaire enviar un missatge als passatgers", ha afegit.  Una de les viatgeres que no sabia gaire res de la quarantena és la Margarita, que ha arribat de Suïssa per visitar els seus pares. Assenyala que "havia escoltat alguna cosa" però que del cert no en sabia res. "De debò que hauré d'estar 14 dies tancada a casa", es preguntava.  Qui sí que n'estava informat és el Jorge, un cooperant de Metges sense Fronteres que ha arribat a Barcelona provinent de Sudan del Sud després d'una "odissea de viatge" amb escales a Etiòpia i Alemanya i una pendent per arribar a casa seva al País Basc. Explica que el van informar a l'ambaixada espanyola abans de sortir i que durant el trajecte ha comprovat com a cada país les mesures de seguretat i els controls varien molt.  Un dels passatgers del vol de Frankfurt, l'Àngel, ha explicat que tenia pensat tornar de Suïssa, on fins ara treballava, el dia 21 però que l'anunci de l'inici de la quarantena "ha revolucionat" Europa multiplicant per sis els preus dels bitllets "perquè ningú vol venir". "He preferit tornar abans fent dues escales per si la cosa empitjora els pròxims dies", ha afegit. Els viatgers han explicat que els vols anaven força plens i que, en general, els passatgers duien màscara i guants i que s'ha deixat una petita distància de seguretat.  Molts dels viatgers han destacat que no els ha estat fàcil arribar a Barcelona pels pocs vols que hi ha durant la crisi sanitària i que trajectes de poc més d'una hora s'han de fer amb diverses escales i perdent pràcticament tot el dia. El Sergio, per exemple, ha fet cinc escales per arribar a Barcelona i encara li queda un vol per arribar a Castelló, la seva destinació final.

Summary: Els viatgers internacionals del Prat lamenten la manca d'informació sobre la quarantena de 14 dies que han de fer


La contaminació de l'aviació europea va augmentar el 2019 quan les aerolínies van emetre un 1% més de gasos d'efecte hivernacle. D'aquesta manera, el sector aeri continua amb la tendència a l'alça en les seves emissions contaminants que en els darrers 30 anys s'han incrementat més d'un 120%. Per contra, la indústria i les elèctriques de la Unió Europea van reduir un 2% i un 15% respectivament l'emissió de gasos d'efecte hivernacle el 2019. En conjunt, les emissions de gasos d'efecte hivernacle dels tres sectors van disminuir un 8,7%. Segons la Comissió Europea, tots tres han aconseguit complir les seves obligacions climàtiques "malgrat les dificultats econòmiques per la covid-19".

Summary: Les aerolínies europees van contaminar més el 2019, però van caure les emissions de la indústria i les elèctriques


Els pagesos gironins recolzen les captures de senglars de nit i amb tot terreny perquè, asseguren, calen "actuacions d'urgència" per evitar que la plaga continuï provocant "més danys als conreus" i accidents a les carreteres. El coordinador general d'Unió de Pagesos, Joan Caball, recorda que a la zona de Cruïlles i la Bisbal els porcs han arranat els conreus i han provocat pèrdues de fins a 30.000 euros. "Recolzem aquestes actuacions i totes les que vinguin per combatre la plaga", subratlla el coordinador general. Més enllà del perjudici econòmic, però, Caball matisa que la proliferació de l'espècie també es tradueix en més accidents a les carreteres, i que els sinistres provocats per fauna salvatge -la majoria, senglars- s'han arribat a doblar en els darrers cinc anys.

Summary: Els pagesos gironins recolzen les captures de senglars amb tot terreny perquè calen "actuacions d'urgència" amb la plaga


Titelles, gegants i màscares acompanyen el viatge d'una nena que es converteix en pionera de la lluita dels drets de les dones ACN Barcelona.-El cicle de programació familiar del Teatre Romea, el Petit Romea, porta el 15, 22 i 29 de desembre 'La Petita Capmany', un espectacle en homenatge a l'escola, a la cultura popular i a la dona a través de la figura de l'escriptora i activista cultural Maria Aurèlia Capmany. Amb teatre, titelles, gegants, capgrossos, màscares i rondalles, funciona com un apropament a la identitat catalana i als valors de la societat actual. L'obra, creada per Ariadna Matas i Elsa Lluch, és una producció conjunta amb Tanaka Teatre i Fundació La Roda, dirigida per Adrià Aubert i interpretada per Elsa Lluch i Ariadna Matas. L'espectacle, que s'ha presentat aquest dimecres, transmet el viatge tendre i divertit d'una nena que descobreix que el món està en perill, i com es converteix en pionera de la lluita dels drets de les dones. L'univers de 'La petita Capmany' ha estat creat a partir d'un treball de documentació guiat per la comissària de l'Any Capmany, Montserrat Garrich, i la col·laboració de la família. La guionista i actriu Ariadna Matas, ha dit que l'objectiu de l’obra és traslladar el missatge que si es perden les tradicions es perd "el poble, la identitat i la cultura". Ha afegit que el resultat ha estat "una obra que parla dels Capmany, que reivindica l'actitut feminista de la Maria Aurèlia i que destaca els valors i tradicions de l'escola catalana". L'entorn familiar, i en especial, la difícil relació de Maria Aurèlia Capmany amb el seu pare, és un dels eixos principals de l'obra. La nena no entén la feina del seu pare, un folklorista de formació autodidacta, creador i primer director de la revista infantil 'En Patufet', entre d'altres. La nena descobreix que el món que coneix està en perill, i "tot pot desaparèixer". Acompanyada d'en Patufet, entrarà en un univers en què personatges del folklore català l'ajudaran a lluitar contra l'oblit, a descobrir-se a si mateixa i a millorar la relació amb seu el pare. "L'espectacle té l'estructura del viatge de l'heroi amb l'objectiu de lluitar contra l'oblit", ha assegurat Lluch.  "Neix un món de fantasia que li farà descobrir quina és la feina del seu pare", ha precisat l’actriu Ariadna Matas. L'Aurèlia acaba entenent la importància del treball del seu pare, recollir tradicions i folklore de tota Catalunya. El director de 'La petita Capmany', Adrià Aubert, ha explicat que es tracta d'un espectacle "molt dinàmic" i ideal per nens i famílies que té de tot; música, cançons, balls i canvis de personatges. "Es condensa molta cultura popular a l'escenari", ha afegit Aubert. Així mateix, ha volgut remarcar que l'espectacle vol reivindicar les tradicions i intentar que no caiguin en l'oblit, "reivindiquem que sempre hi hagi memòria de totes les tradicions, que és d'on venim. Si ho oblidem, perdem la nostra identitat", ha afirmat Aubert. Programació del Petit Romea El cicle familiar del Romea programarà del 16 de gener al 9 de febrer 'Hip hop big!', un aventura de la Caputxeta Vermella i Peter Pan; del 10 al 23 de febrer 'Pinta música', una experiència de colors i música pensada per nadons; del 25 de febrer al 8 de març 'Alícia al país de les meravelles'; de l'11 al 22 de març 'Cinemúsica', sobre el cinema mut; i del 29 de març al 31 de març 'La granja', millor espectacle de la fira FETEN 2018 i finalista dels Premis Max a millor espectacle infantil i familiar.

Summary: El Petit Romea acosta la figura de Maria Aurèlia Capmany a través de les tradicions populars i la igualtat de gènere


La Guàrdia Urbana de Badalona estrena un nou model organitzatiu, acompanyat d'un canvi de mentalitat del cos. Un dels projectes estrella del govern municipal era trencar amb el model de policia de l'exalcalde del PP, Xavier Garcia Albiol, i si bé la primera decisió de l'alcaldessa, Dolors Sabater, va ser eliminar la unitat Omega d'antidisturbis, no ha estat fins ara que s'ha pogut implantar del tot el nou model de Guàrdia Urbana. Un dels canvis més destacats és l'augment de les hores de patrullatge del policia de barri, que ara arribarà fins a les deu de la nit. També s'incrementarà el nombre d'efectius durant el cap de setmana i els mesos d'estiu. Segons l'alcaldessa, Dolors Sabater, aquest és un model més "proactiu" i menys "reactiu". "El que més notarà la gent és un augment en la proximitat", augura l'alcaldessa. El policia de Barri, que fins ara plegava a dos quarts de sis de la tarda –i també al migdia–, tindrà presència permanent als barris de set del matí a deu de la nit, ampliant així l'horari de patrullatge de la tarda-nit: "És justament quan hi ha un increment de necessitats", explica Sabater. El nou model de la Guàrdia Urbana de Badalona, explica, "posa l'accent en la prevenció", contraposant-se així al model "reactiu" del seu antecessor: "Evidentment que han d'existir accions reactives, però es disminueixen perquè la part proactiva és més eficient", ha assegurat l'alcaldessa. La unitat de proximitat comptarà amb un total de 72 agents, 24 policies de barri dividits en torns de matí i tarda per a tots els districtes de la ciutat; 29 agents de proximitat especialitzats en diferents temàtiques que donaran servei a tota la ciutat, i 25 agents de prevenció planificada per a tota la ciutat. A banda de la unitat de proximitat, el nou model organitzatiu s'estructura en tres àrees més: una de gestió i suport a demandes immediates, que coordina la sala de comandament i que compta amb un total de 72 agents; la unitat de gestió de la mobilitat, i una unitat de suport al servei ordinari del cos. Amb tot, el nou disseny estructural ha requerit d'una "deconstrucció" del cos, com l'ha definit l'alcaldessa, ja que parteix d'un enfocament nou dels calendaris, dels horaris, dels espais de responsabilitat i dels suplements salarials. En aquest sentit, es passa de 181 agents amb plusos d'entre 500 i 850 euros, a 226 agents amb un plus màxim de 383,80 euros, en concepte de nocturnitat. La comissaria de Sant roc, amb els dies comptats Un altre dels anuncis que s'esperava, vinculat al nou model policial de la Guàrdia Urbana era el tancament definitiu de la comissaria del barri de Sant Roc, impulsada per l'exalcalde Albiol amb l'objectiu de demostrar musculatura policial en una de les zones més conflictives de la ciutat. L'actual govern ja s'hi ha manifestat recurrentment en contra, però encara manté obert l'equipament, en contra, fin i tot, de la voluntat del propi cos. L'alcaldessa de Badalona, que ja va anunciar mesos enrere la seva voluntat de clausurar la comissaria de Sant Roc, assegura que la instal·lació té ara els dies comptats: "El nou model demostrarà que ja no cal aquesta comissaria i la podrem treure", ha afirmat, sense concretar-ne encara la data.

Summary: Badalona allarga l'horari del policia de barri fins a les deu de la nit


El diputat de la CUP al Parlament de Catalunya, Vidal Aragonès, ha titllat el Partit Popular de "banda criminal" que té "més de 800 membres" després que la sentència de la trama Gürtel condemni el PP "com a partícip a títol lucratiu". De fet, Aragonès creu que amb la sentència a la mà, el PP "en qualsevol altre estat del món es consideraria una banda criminal". El diputat de la CUP també creu que amb la resolució judicial es confirma que "l'aparell de l'estat està totalment podrit", ja que hi ha una condemna que "l'assenyala clarament com es finança de forma il·lícita" i també com hi ha una "sèrie de militants i dirigent que han fet de la corrupció el seu modus vivendi". A més, el cupaire ha apuntat que "no pot ser" que el Partit Popular es mantingui al govern espanyol una vegada confirmat judicialment el finançament il·lícit del partit.

Summary: Vidal Aragonès titlla el PP de "banda criminal" després de la sentència del cas Gürtel


La sentència considera que no està provat que hagués fet l'enviament, tal com apunta la denunciant, que està en presó preventiva acusada d'haver matat la seva parella ACN Barcelona.-El Jutjat del Penal número 17 de Barcelona ha absolt O.S.P, el comandament de la Guàrdia Urbana de Barcelona acusat d'haver comès un acte de 'pornovenjança'. El tribunal considera que no està provat que el 23 de febrer de 2008  hagués enviat de manera una fotografia en la que apareixia R.P.V., una altra agent amb qui havia mantingut una relació de caràcter sexual, practicant-li una fel·lació. La fotografia va ser enviada des del correu personal de la dona a tots els contactes. La fiscalia demanava per a l'acusat una pena de fins a tres anys de presó per un delicte de revelació de secrets, o a dos de presó per un delicte de tracte degradant i contra la integritat moral. Es dóna el cas que la denunciant està en presó preventiva des del passat mes de maig acusada d'haver matat, junt amb un amant seu, a la que llavor era la seva parella i cremar el seu cos, el qual va aparèixer en el maleter del seu cotxe al pantà de Foix. Tots tres també eren membres del cos de la Guàrdia Urbana. Les dues parts van admetre durant el judici que eren amants i que durant els seus encontres sexuals es feien fotografies. Però durant la vista, O.S.P. va negar que enviés la fotografia i que, fins i tot, el penis que apareixia era el seu. L'acusació argumentava que una venjança va motivar l'enviament de la instantània, que anava acompanyada d'un breu text amb llenguatge sexual implícit i vexatori que suposadament havia escrit la dona. Durant la seva declaració, R.P.V indicava que d'aquesta manera, vexant-la públicament amb la difusió d'imatges íntimes, O.S.P es venjava de la decisió d'ella de posar punt i final a la seva relació. En la sentència es determina que el testimoni de la víctima, com a prova única, "no reuneix els principis necessaris per desvirtuar el principi de presumpció d'innocència que empara l'acusat". "No es discuteix que el correu es va enviar des de l'usuari i contrasenya d'R.P.V, ni que les fotografies es realitzessin per a compartir-les", indica.  "El que no s'ha acreditat, fora de tot dubte raonable", segueix la sentència, "és que efectivament l'acusat conegués les claus d'accés al correu d'R.P.V", assenyala el document. "L'única prova és la manifestació d'R.P.V, que no ha estat corroborada amb altres elements probatoris", afegeix. El jutjat dona un marge de deu dies per apel·lar la sentència.

Summary: Absolt el guàrdia urbà acusat de 'pornovenjança' per haver enviat una fotografia íntima d'una altra agent


La portaveu de JxCat al Congrés, Laura Borràs, ha assegurat que mai s'ha embutxacat "ni un cèntim de diner públic" com diu que s'està volent fer veure. En una entrevista a Ser Catalunya, s'ha referit amb aquestes paraules a la suposada malversació en l'adjudicació de contractes quan era directora de la Institució de les Lletres Catalanes (ILC). "Les persones que han treballat amb mi han treballat amb honestedat i han fet la seva feina ben feta", ha insistit. A més, ha lamentat que hi hagi "presumpció de culpabilitat" en comptes de presumpció d'innocència i ha denunciat que s'han vulnerat els seus drets.  Pel que fa a la gravació en què suposadament la persona a qui s'hauria beneficiat diu que quan Borràs sigui consellera se'n podrà aprofitar més, Borràs ha respost que desconeix el que fa Isaías Herrero en el seu temps privat igual que tampoc ho sap dels altres proveïdors. "El que jo sé és el que he fet jo", ha afegit. Borràs ha apel·lat l'opinió pública a pensar si "el que està passant és normal" i ha assenyalat que el fiscal que demana al Suprem que l'investigui és Javier Zaragoza, el mateix fiscal que el del judici del procés, i que el jutge que ho ha d'acceptar és Manuel Marchena. A més, ha indicat que no ha rebut cap notificació i que la informació que coneix és a través de periodistes.

Summary: Borràs: "No m'he embutxacat ni un sol cèntim de diner públic com s'està volent fer veure"


El president del govern espanyol, Mariano Rajoy, ha assegurat aquest dijous que malgrat el “soroll” i la “propaganda” per l’anunci de la dissolució d’ETA, “faci el que faci ETA no trobarà cap escletxa per a la impunitat dels seus crims”. “ETA pot anunciar la seva desaparició, però no desapareixen ni els seus crims ni l’acció de la Justícia per perseguir-los i castigar-los”, ha dit Rajoy, que ha afegit que “res canviarà una realitat inqüestionable: tot el projecte d’ETA ha estat un fracàs clamorós i rotund”. “No va aconseguir res de la democràcia espanyola quan assassinava a centenars de persones, i no va passar res quan va deixar de matar perquè la seva capacitat operativa va ser liquidada per les Forces de Seguretat, i tampoc aconseguirà res ara amb noves operacions de propaganda”, ha dit Rajoy, que ha insistit que “la única política antiterrorista és aplicar la llei, que per això està”. “No els devem res i no els hem d’agrair res”, ha dit Rajoy, que ha afirmat que “l’agraïment i el reconeixement és per a les víctimes que sempre estaran a la nostra memòria i per a totes les Forces i Cossos de Seguretat de l’Estat que han donat aquesta batalla i l’han guanyat”.  Rajoy ha fet aquestes manifestacions des de Logroño durant la inauguració del Polígon d’Experiències de les Forces Especials de la Guàrdia Civil. El president espanyol ha expressat el “reconeixement” i “admiració” per la tasca de la Guàrdia Civil, que també ha estat “essencial” per “derrotar ETA”, i que ara s’enfronta a “noves formes de terrorisme i de criminalitat”. “Gràcies per la seva feina i per estar sempre servint Espanya”, ha dit Rajoy, que ha afegit que se sent “orgullós” de la seva tasca. El president espanyol ha volgut deixar “clar que malgrat els “vídeos, cartes i altres comunicats” ETA “ha estat derrotada per l’acció de l’Estat de dret i la fortalesa de la democràcia espanyola”. “Aquesta és l’única veritat davant tant de comentari dels últims dies, i els únics artesans de la pau dignes del nom són els milers de GC, policies, jutge si fiscals que han acorralat la banda terrorista fins obligar-la a reconèixer la seva tasca”.

Summary: Rajoy: “Faci el que faci ETA no trobarà cap escletxa per a la impunitat dels seus crims”


El primer secretari del PSC, Miquel Iceta, s'ha mostrat molt satisfet de la reunió entre el president del govern espanyol, Pedro Sánchez, i el president de la Generalitat, Quim Torra, a la Moncloa. "El més rellevant de la trobada d'avui és constatar que mantenir la independència com a objectiu de fons no impedeix poder dialogar i acordar", ha volgut ressaltar Iceta. "Fa massa temps que no s'estava produint un diàleg normalitzat i sincer entre institucions catalanes i espanyoles. Ara cal que impulsem aquest diàleg fent lliure el camí de les comissions bilaterals i mixtes per la resolució de problemes concrets", ha continuat el primer secretari del PSC, que aposta per reunir les comissions "com més aviat millor". "Si n'hi hagués alguna abans de vacances seria molt feliç", ha reflexionat en veu alta Iceta, que no ha desaprofitat l'ocasió per llençar un dard contra "els professionals de la crispació" –ha citat concretament Cs i la CUP- que havien criticat la trobada Sánchez-Torra abans de produir-se i "només busquen el conflicte i dificultar l'entesa".

Summary: Iceta, satisfet de la reunió Sánchez-Torra: "Mantenir la independència com a objectiu no impedeix poder dialogar"